b'\n_START_ARTICLE_\nMonald Koprski\n_START_SECTION_\n\xc5\xbdivljenje in delo\n_START_PARAGRAPH_\nTako fran\xc4\x8di\xc5\xa1kanski teolog in nekdanji profesor na ve\xc4\x8d rimskih univerzah Bruno Koro\xc5\xa1ak, kot tudi minorit Ljudevit Mara\xc4\x8di\xc4\x87 (doma iz Premanture pri Pore\xc4\x8du), naj bi ugotovila, da je bil Monald rojen v okolici Pirana, v slovenski premo\xc5\xbeni kme\xc4\x8dki dru\xc5\xbeini. \xc5\xbde kot majhnega de\xc4\x8dka ga je branja in pisanja nau\xc4\x8dil eden od piranskih kaplanov. Pri devetih letih so ga poslali k benediktincem v Valdoltro pri sv. Nikolaju, nato pa na \xc5\xa1tudij na pravno fakulteto v Padovo. Tam je sli\xc5\xa1al pridigati slovitega Antona Padovanskega in se odlo\xc4\x8dil za vstop k manj\xc5\xa1im bratom. Z njim naj bi se udele\xc5\xbeil tudi generalne skup\xc5\xa1\xc4\x8dine reda v Assisiju (1227) in se sre\xc4\x8dal s Fran\xc4\x8di\xc5\xa1kom. V letih 1227 do 1230 je bil Anton Padovanski predstojnik Lombardske province in je gotovo ob svojem obisku severovzhodne obale Jadranskega morja, tukaj tudi ustanavljal samostane (Trst, Koper, Pore\xc4\x8d). Do podobnih zaklju\xc4\x8dkov pride tudi koprski \xc5\xa1kof Pavel Naldini v delu Cerkveni krajepis ali opis mesta in \xc5\xa1kofije Justinopolis, ljudsko Koper, natisnjenem leta 1700._NEWLINE_Po posvetitvi v duhovnika, leta 1230 so Monalda poslali v Trst, kjer je bil predstojnik tamkaj\xc5\xa1njega samostana. Dejstvo, da so tega leta \xc5\xbee bili Fran\xc4\x8di\xc5\xa1kovi manj\xc5\xa1i bratje tudi v Kopru, navaja Gedeone Pusterla. Zgradil je cerkev Marije Pomagaj v tr\xc5\xbea\xc5\xa1kem starem mestu ali Kavani (Cavana). Dne 26. maja 1257 je bil imenovan za predstojnika Dalmatinsko-slovanske province, s sede\xc5\xbeem v Zadru, ki je obsegala 26 samostanov med Albanijo in Istro. Leta 1266 se je vrnil v Koper, kjer je bil imenovan za gvardijana tamkaj\xc5\xa1nje skupnosti bratov. Tu je pre\xc5\xbeivel zadnja leta svojega \xc5\xbeivljenja. Dal je zgraditi samostan (danes domuje v njem Gimnazija Koper) ter cerkev sv. Fran\xc4\x8di\xc5\xa1ka (danes je to \xc5\xa1portna dvorana Gimnazije Koper). \xc5\xbdivljenjepisci opisujejo Monalda kot blagega \xc4\x8dloveka. Zaradi njegovega krepostnega, svetega \xc5\xbeivljenja so se mu po smrti leta 1280 ljudje za\xc4\x8deli priporo\xc4\x8dati v svojih potrebah. Pokopan je bil v imenovani cerkvi v kamnitem sarkofagu, ob katerem so se nato pri\xc4\x8deli dogajati \xc4\x8dude\xc5\xbei, zato so njegovo telo prelo\xc5\xbeili v skrinjo (1617) in jo postavili na oltar za javno \xc4\x8da\xc5\xa1\xc4\x8denje.\n_START_SECTION_\nBegunstvo\n_START_PARAGRAPH_\nTako je ostalo vse do leta 1806, ko so v \xc4\x8dasu vladavine Napoleona samostan v Kopru ukinili, cerkev sv. Fran\xc4\x8di\xc5\xa1ka pa so spremenili v telovadnico. Svetnikovo telo je "\xc5\xa1lo v begunstvo", ki na nek na\xc4\x8din traja \xc5\xa1e danes. Fran\xc4\x8di\xc5\xa1kovi bratje so relikvije bla\xc5\xbeenega Monalda izro\xc4\x8dili koprskim sestram klarisam. Kmalu so tudi te morale zapustiti svoj samostan in se preseliti k avgu\xc5\xa1tinkam pri sv. Bla\xc5\xbeu. Po razpustitvi tudi tega samostana leta 1816 so klarise prenesle relikvije v privatno kapelo dru\xc5\xbeine Gravisi, ki se je nahajala ob cesti iz Kopra v Izolo. Tam sta v hi\xc5\xa1i ob kapeli \xc5\xbeiveli zadnji dve klarisi, po njuni smrti pa so relikvije shranili v stolni cerkvi. Fran\xc4\x8di\xc5\xa1kan Hijacint Repi\xc4\x8d (1863\xe2\x80\x931918), iz \xc5\xa0turij pri Ajdov\xc5\xa1\xc4\x8dini je pri tr\xc5\xbea\xc5\xa1kem \xc5\xa1kofu Franzu Xavierju Naglu dosegel, da so Monaldove posmrtne ostanke izvedensko pregledali 24. junija 1904 in jih istega leta 1. avgusta vrnili na oltar cerkve sv. Ane in s tem v javno \xc4\x8da\xc5\xa1\xc4\x8denje._NEWLINE_Leta 1940 so iz samostana sv. Ane zaradi vojne nevarnosti v notranjost Italije odpeljali 65 umetnin, med njimi tudi oltarno sliko nad svetnikovim relikviarijem, ki jo je v 16. stoletju naslikal Hieronim Rizzi. Relikvije bla\xc5\xbeenega Monalda so v Kopru ostale do leta 1949, ko so jih zaradi strahu pred protiverskimi komunisti, fran\xc4\x8di\xc5\xa1kani bene\xc5\xa1ke province, ki so zapu\xc5\xa1\xc4\x8dali Koper, odpeljali najprej v Benetke nato pa v Trst.\n_START_SECTION_\nSumma Monaldina\n_START_PARAGRAPH_\nV \xc4\x8dasu svojega bivanja v Kopru, od leta 1266 dalje, je napisal Summo Monaldino in je v svetovnem merilu pomemben cerkveni pravnik in teolog, saj je sestavil leksikon cerkvene (kanonske) zakonodaje Summa de iure canonico. Knjiga je bila napisana na 600 straneh, z zakoni, razvr\xc5\xa1\xc4\x8denimi po abecednem redu, ter je bolj znana pod imenom Summa Monaldina. Njeni posamezni listi se hranijo v razli\xc4\x8dnih knji\xc5\xbenicah po Evropi, v Padovi, Pragi, Oxfordu, New Yorku in drugod. Njegov kodeks se hrani tudi v Ljubljani. Summa je bila mejnik v zgodovini prava, zato jo strokovna literatura \xc5\xa1e danes omenja, navaja in obravnava, hkrati pa je dragocen spomenik istrskokr\xc5\xa1\xc4\x8danske identitete Kopra. Monaldu pripisujejo \xc5\xa1e avtorstvo nekaj pridig in teolo\xc5\xa1kih spisov, vendar bi njegovo avtorstvo lahko dokazali le s kriti\xc4\x8dno raziskavo besedil.\n_START_SECTION_\n\xc4\x8ce\xc5\xa1\xc4\x8denje\n_START_PARAGRAPH_\nMonald Koprski ni svetnik, ki bi ga uradno razglasila Rimskokatoli\xc5\xa1ka cerkev, a ga v stoletni tradiciji posebej Fran\xc4\x8di\xc5\xa1kovi redovniki \xc4\x8dastijo kot bla\xc5\xbeenega. Manj\xc5\xa1i bratje minoriti se ga celo spominjajo z godom v molitvi brevirja na dan 6. novembra. V prihodnosti se lahko zgodi, da bo dosegel tudi uradni naziv bla\xc5\xbeenega, saj so postopki za beatifikacijo \xc5\xbee stekli. Italijanski slikar, magi\xc4\x8dni realist, je leta 1939 v baziliki sv. Antona v Padovi v kapeli sv. Fran\xc4\x8di\xc5\xa1ka Asi\xc5\xa1kega na freski upodobil bla\xc5\xbeenega Monalda._NEWLINE_Ustanove Fran\xc4\x8di\xc5\xa1kanski samostan sv. Ane v Kopru, skupnost Italijanov S. Santorio Koper, Osrednja knji\xc5\xbenica S. Vilharja Koper, \xc5\xbeupnija sv. Marije Velike v Trstu ter Turisti\xc4\x8dno dru\xc5\xa1tvo Ko\xc5\xa1tabona so v sodelovanju s koprskim \xc5\xa1kofom msgr. Metodom Pirihom, razglasili t. i. Monaldovo leto, ki se je pri\xc4\x8delo 6. novembra 2010 in zaklju\xc4\x8dilo 6. novembra 2011 s slovesnim bogoslu\xc5\xbejem. Ob obletnici so izvedli \xc5\xa1tevilne kulturne, znanstvene in pastoralne dogodke, posve\xc4\x8dene temu pomembnemu Kopr\xc4\x8danu. Za naslednjih nekaj let se je na\xc4\x8drtovalo \xc5\xa1e precej dogodkov, med drugim tudi izid Monaldovega \xc5\xbeivljenjepisa ter mednarodni simpozij ob koncu leta 2013._NEWLINE_Danes zape\xc4\x8datena skrinjica s posmrtnimi ostanki bl. Monalda Koprskega na stranskem oltarju krasi cerkev sv. Marije Sne\xc5\xbene (Santa Maria Maggiore) v Trstu. K Monaldu \xc5\xa1e danes posebej radi romajo Tr\xc5\xbea\xc4\x8dani z istrskimi koreninami.'